Klokočovská ikona Bohorodičky

Klokočovská ikona Bohorodičky je divotvorná ikona z obce Klokočov.

V roku 1670 sa v Klokočovskom chráme modlil pred ikonou Bohorodičky zhromaždený ľud keď pred Michalovcami stálo heretické vojsko. Letopisec uvádzaSvedectvo historických prameňov o klokočovskej ikone ako duchovné dedičstvo našich predkov: "Obraz Prečistoj Ďivy Bohorodyci pod čas Svjatoj Služby Božoj potemňil sja i počaly padaty velyky slezy iz oč Ľubeznoj Našej Materi.", že počas bohoslužby sa obraz zatemnil a z očí Bohorodičky začali padať slzy. Tento zázrak videli nielen miestni obyvatelia ale aj heretické vojsko, ktoré prišlo až sem. Heretici strhli ikonu z ikonostasu, tvár Bohorodičky prerezali nožom a ikonu prebodli kopijou. Obraz však namiesto slzenia začal silno plakať. V noci heretici cerkev zapálili. Ikona však bola zachránená a odnesená do Prešova.

Ikona sa potom dostala do Mukačeva, neskôr na nejaký čas do Turecka, napokon bola odnesená do Viedne. Prešovský magistrát žiadal jej navrátenie, ale nebolo mu vyhovené. Bola však vyhotovená jej kópia, ktorá bola privezená do Prešova. Z nej boli v Prešove vytvorené ešte dve kópie. Jedna z nich je dnes v Užhorode, druhá v Klokočovskej gréckokatolíckej cerkvi.

Klokočovská Bohorodička bola 25. marca 2021 vyhlásená za Patrónku Zemplína (východoslovenského historického regiónu). Stalo sa tak pri príležitosti osláv 350. výročia slzenia klokočovskej ikony – po žiadosti Rady hierarchov Gréckokatolíckej cirkvi na Slovensku s podporou primátorov a mestských zastupiteľstiev miest horného a dolného Zemplína, Mons. Bernarda Bobera, košického arcibiskupa-metropolitu a vladyku Juraja Stránskeho, pravoslávneho arcibiskupa michalovsko-košického.

Sviatok s názvom Pamiatka zázračnej klokočovskej ikony Presvätej Bohorodičky, Patrónky Zemplína sa v Gréckokatolíckej cirkvi na Slovensku, na základe dekrétu Kongregácie pre Východné cirkvi, slávi v prvú nedeľu v októbri, ak prvá nedeľa pripadne na 1. októbra, kedy je sviatok Pokrova – Ochrany Presvätej Bohorodičky, tak sa pamiatka klokočovskej ikony slávi v nasledujúcu nedeľu.

 Referencie 

 Externé odkazy 
 Ikona Klokočovskej Bohorodičky v našom chráme 

Kategória:Ikony
Kategória:Gréckokatolícka cirkev na Slovensku
Kategória:Klokočov (okres Michalovce)
Kategória:Panna Mária v umení